આપણે પણ આપણા જીવનને તપાસી જોઈએ. એવી ઘણી વસ્તુઓ છે જેને આપણે ત્યજી શકીએ એમ છીએ. સમજણપૂર્વકનો જ્ઞાનગર્ભિત વૈરાગ્ય જગાડીને પરવસ્તુઓ પ્રત્યેનો મમત્વભાવ સહજ રીતે તોડી શકાય એમ છે. સ્વાવલંબિત આપણે પોતાની ખુમારીમાં, પોતાના જ્ઞાનાનંદની મસ્તીમાં જીવી શકીએ એમ છીએ. પ્રથમ તેની શરૂઆત કરીએ. જે દૂરના સંબંધો છે અને એવી વસ્તુઓ જેનો બહુ વપરાશ નથી તેને પ્રતિજ્ઞા પૂર્વક છોડતા જઇએ અને પછી તે ત્યાગભાવનાને વિસ્તારતા જઇએ. ત્યાગી જીવન જીવવાનો કોઈ અનેરો આનંદ છે. તેમાં રહેલી સ્વતંત્રતા અને મુક્તતાનો અનુભવ કેટલો આહલાદક છે! દેહના કે પર વસ્તુઓના ગુલામ આપણે નહિ રહીએ.